OBRAZLOŽENJE POLUGODIŠNJEG IZVJEŠTAJA O IZVRŠENJU FINANCIJSKOG PLANA RAZVOJNE AGENCIJE VTA ZA 2026. GODINU
I. OPĆI DIO

Obrazloženje ostvarenja prihoda i primitaka, rashoda i izdataka Financijskog plana Razvojne agencije VTA u prvom polugodištu 2026. godine

Prihodi poslovanja ostvareni su sa 51,05%, odnosno od planiranih 800.800,00 eura ostvareno je 408.826,61 eura.
Prihodi od pruženih usluga realizirani su sa 67,64% u odnosu na plan i to u iznosu od 7.440,00 eura, a u promatranom razdoblju prošle godine ostvareni su u iznosu od 4.212,25 eura.

Navedeni prihod odnosi se na prihode koje Agencija ostvaruje pružanjem savjetodavnih usluga. Njegovo povećanje rezultat je većeg broja tržišnih projekata, najvećim dijelom u području poljoprivrede, zbog većeg broja objavljenih natječaja i povećanog interesa korisnika za korištenje usluga Agencije. 

Prihodi iz nadležnog proračuna ostvareni su sa 51,82% u odnosu na plan i to u iznosu od 401.386,61 eura.

U istom razdoblju prethodne godine, prihodi iz nadležnog proračuna iznosili su 388.012,63 eura, a razlog ovogodišnjeg povećanja je u povećanju rashoda poslovanja, koji će biti pojašnjeni u nastavku.
Rashodi poslovanja ostvareni su u iznosu od 401.485,02 eura ili 50,73% od planiranih 791.400,00 eura.

U promatranom razdoblju 2025. godine ostvareno je 388.012,03 eura rashoda poslovanja, što je za 3,5% manje nego u 2026. godini. Povećanje rashoda poslovanja rezultat je u najvećem dijelu rasta rashoda za zaposlene. 
Rashodi za zaposlene ostvareni su u prvom polugodištu 2026. godine u iznosu od 355.803,58 eura ili 51,77% od planiranog, a u promatranom razdoblju 2025. godine ostvareni su u iznosu od 343.767,07 eura. Povećanje rashoda od 3,5% rezultat je povećanja osnovice za obračun plaće za 6 % od srpnja 2025. godine.
Materijalni rashodi ostvareni su u promatranom razdoblju 2025. godine u iznosu od 43.784,58 eura, a u ovoj godini povećani su za 2,29% i iznose 44.788,17 eura. Povećanje rashoda rezultat je preseljenja Agencije u veći poslovni prostor, što je dovelo do povećane potrošnje energije, osobito plina za grijanje. Značajno se povećao i rashod za računalne usluge, zbog ulaska u lokalnu riznicu što je rezultiralo potrebom za novim aplikacijama u računalnom programu. Pritom su značajno smanjeni rashodi za službena putovanja, za stručno usavršavanje zaposlenika, uredski materijal, materijal i dijelovi za tekuće i investicijsko održavanje, sitni inventar i slično.
Financijski rashodi u izvještajnom razdoblju nisu ostvareni, dok su u istom razdoblju prethodne godine iznosili 460,38 eura. Smanjenje rashoda rezultat je uključivanja Agencije u sustav lokalne riznice, čime su ukinuti troškovi bankarskih usluga i usluga platnog prometa.
Rashodi za donacije, kazne, naknade šteta i kapitalne pomoći u izvještajnom razdoblju iznose 893,27 eura dok ih u prethodnoj godini nije bilo. Rashod se odnosi na novčanu kaznu izrečenu za službeno vozilo Agencije koje su tijekom službenog puta koristili djelatnici Grada Virovitice zbog nedostupnosti gradskog službenog vozila. Kazna je nastala zbog ulaska vozila u prometnu zonu s posebnim režimom prometa u Gradu Dubrovniku.

Rashodi za nabavu nefinancijske imovine iznose 7.634,88 eura, za razliku od prethodnog razdoblja kada su iznosili 3.941,25 eura. Taj se iznos odnosi na nabavu 12 uredskih stolica zbog dotrajalosti starih, jednog radnog stola i ladičara te 4 prijenosna računala i 2 monitora.

Primici od financijske imovine i zaduživanja te Izdaci za financijsku imovinu i otplate zajmova iznosili su i iznose 0,00 eura.
Rezultat poslovanja

Ukupni prihodi i primici u izvještajnom razdoblju 2025. godine iznosili su 392.224,88 eura, a u istom razdoblju 2026. godine iznose 408.826,61 eura, što je povećanje od 4,23%.

Ukupni rashodi i izdaci u izvještajnom razdoblju 2025. godine iznosili su 391.953,88 eura, a u istom razdoblju 2026. godine iznose 409.119,90 eura. Radi se o povećanju od 4,38%. 

Ukupan manjak prihoda na dan 30.6.2026. godine iznosi 293,29 eura, a nastao je iz vlastitih izvora.

Prijenos manjka u sljedeće razdoblje iznosi 293,29 eura.
II. POSEBNI DIO
Obrazloženje izvršenja aktivnosti i projekata iz posebnog dijela financijskog plana s ciljevima koji su ostvareni provedbom programa i pokazateljima uspješnosti realizacije tih ciljeva

GLAVA 3. RAZVOJNE AGENCIJE

Za ostvarenje programa Razvojne agencije VTA, planirana su sredstva u 2026. godini u iznosu od 800.80000 eura, od čega je u razdoblju od 1. siječnja do 30. lipnja 2026. godine utrošeno 409.119,90 eura, odnosno 51,09% godišnjeg plana.

Financijski plan rashoda za 2026. godinu sastoji se od dva programa te iz svakog programa po jedne aktivnosti.
Programi i aktivnosti te tekući projekti su prikazani u sljedećoj tablici: 

	
	Naziv programa/aktivnosti/tekući projekt
	Planirano 2026
	Izvršeno           I-VI 2026
	Indeks

	Program  
	OPĆI RAZVOJ GOSPODARSTVA
	781.720,00
	409.119,90
	52,34

	Aktivnost  
	Tekući rashodi Razvojne agencije VTA
	781.720,00
	409.119,90
	52,34

	Program  
	INTERREG VI-A PROGRAM SURADNJE MAĐARSKA-HRVATSKA 2021.-2027.
	19.080,00
	0,00
	0,00


	Tekući projekt
	PREKOGRANIČNA SURADNJA-INTEG. UČENIKA S TEŠKOĆAMA I-CHILD
	19.080,00
	0,00
	0,00



	UKUPNO:
	
	800.800,00
	409.119,90
	51,09


PROGRAM: OPĆI RAZVOJ GOSPODARSTVA

Opis i cilj programa:

Program Opći razvoj gospodarstva se odnosi na provedbu jedne aktivnosti, odnosno na Tekuće rashode Razvojne agencije VTA.

U okviru ovog programa osiguravaju se financijska sredstva za ostvarivanje redovne djelatnosti Agencije. Program se sastoji od aktivnosti kojom se izvršavaju rashodi za zaposlene, materijalni te rashodi za nabavu nefinancijske imovine. Financiran je većim dijelom sredstvima iz proračuna Grada Virovitice, a manjim dijelom iz vlastitih prihoda Agencije. 
Cilj programa je osigurati uvjete za uspješno i zakonito funkcioniranje, podmirenjem svih rashoda nastalih redovnim poslovanjem Agencije.
Pokazatelji uspješnosti:

Pokazatelj uspješnosti ovog programa je redovito podmirivati sve obveze prema zaposlenima, dobavljačima i pružateljima usluga.
U razdoblju I - VI. 2026. redovito su se podmirivale sve obveze prema zaposlenima, dobavljačima i pružateljima usluga.
Realizirana sredstva:

U razdoblju I - VI. 2026. za potrebe izvršenja aktivnosti sadržane u ovom programu planirano je ukupno 781.720,00 eura, a utrošeno 409.119,90 eura što iznosi 52,34% godišnjeg plana. 

U okviru ovog programa izvršena je sljedeća aktivnost:

· Aktivnost: Tekući rashodi Razvojne agencije VTA

Tekući rashodi Razvojne agencije VTA izvršeni su u iznosu 409.119,90 eura odnosno sa 52,34% planiranih sredstava, a odnose se na redovnu djelatnost Agencije. Takvi rashodi obuhvaćaju rashode za zaposlene; materijalne rashode odnosno naknade troškova zaposlenima, rashode za materijal i energiju, usluge, premije osiguranja, reprezentaciju, članarine i slično te rashode za nabavu nefinancijske imovine.
PROGRAM: INTERREG VI-A PROGRAM SURADNJE MAĐARSKA-HRVATSKA 2021.-2027.
Opis i cilj programa:

Program INTERREG VI-A PROGRAM SURADNJE MAĐARSKA - HRVATSKA 2021.-2027. se odnosi na provedbu jednog tekućeg projekta: PREKOGRANIČNA SURADNJA - INTEG. UČENIKA S TEŠKOĆAMA I-CHILD.
U okviru ovog programa osiguravaju se financijska sredstva planirana proračunom projekta I-CHILD, u kojem Razvojna agencija VTA sudjeluje kao projektni partner. Projekt se provodi u razdoblju od 1. ožujka 2026. godine do 29. veljače 2028. godine, u ukupnom trajanju od 24 mjeseca. Vrijednost projekta za Razvojnu agenciju VTA iznosi 19.065,24 eura, od čega se 15.252,19 eura odnosi na bespovratna sredstva Europske unije, a 3.813,05 eura na vlastito sufinanciranje. Projekt je usmjeren na unaprjeđenje inkluzivnog obrazovanja i povećanje kvalitete podrške djeci s teškoćama u razvoju kroz razvoj novih terapijskih pristupa temeljenih na ritmu i glazbi te jačanje prekogranične suradnje između Republike Hrvatske i Mađarske. Ukupna vrijednost projekta je 432.058,49 eura, a nositelj projekta je Centar za odgoj, obrazovanje i razvojnu podršku dr. Terezija Salaj Rakić.
Program se sastoji od tekućeg projekta kojom se izvršavaju rashodi za zaposlene te materijalni rashodi. Financiran je 80% iz EU sredstava, a 20% sredstvima iz proračuna Grada Virovitice. 

Cilj programa je unaprjeđenje kvalitete i dostupnosti inkluzivnog obrazovanja za djecu s teškoćama u razvoju na prekograničnom području Hrvatske i Mađarske.
Pokazatelji uspješnosti:

Pokazatelj uspješnosti ovog programa je organizirati studijsko putovanje za učitelje i suradnike te nabaviti sve promotivne materijale za provedbu projekta.
U razdoblju I-VI. 2026. aktivnosti iz projekta još nisu započele.
Realizirana sredstva:

U razdoblju I-VI. 2026. za potrebe izvršenja aktivnosti sadržane u ovom programu planirano je ukupno 19.080,00 eura, a do 30. lipnja 2026. godine još nije provedena niti jedna aktivnost.
U okviru ovog programa obuhvaćen je sljedeći tekući projekt:

· Tekući projekt: PREKOGRANIČNA SURADNJA-INTEG. UČENIKA S TEŠKOĆAMA I-CHILD
Tekući projekt PREKOGRANIČNA SURADNJA-INTEG. UČENIKA S TEŠKOĆAMA I-CHILD još nije započeo s aktivnostima. Planirani rashodi iz projekta su rashodi za zaposlene koji obuhvaćaju dio plaće djelatnice koja je imenovana voditeljicom projekta, rashode za službena putovanja u inozemstvo, uredski materijal, promidžbene materijale za potrebe projekta te organizaciju jednodnevnog studijskog putovanja za učitelje i suradnike.

